**ПРАВИЛА**

**за електронна комуникация между учителите и родителите в Основно училище „Христо Смирненски“, град Пазарджик.**

С тези Правила се уреждат условията за задължителна комуникация между членовете на педагогическия персонал (наричан за краткост „учители“) на Основно училище „Христо Смирненски“, град Пазарджик, от една страна, и родителите на учениците, които се обучават в училището, от друга.

1.Комуникацията между учителите и родителите може да се извършва по няколко различни начина, като за електронна се смята комуникацията, извършвана със средствата на интернет (имейл, социални мрежи, интернет сайтове, електронен дневник и др.). Освен по електронен път, част от комуникацията може да се извършва по телефона, устно или чрез писма и съобщения на хартиен носител, носещи подпис (при нужда и печат) на подателя.

2.Целта на комуникацията между родителите и учителите е те да могат, общувайки, да създадат оптимални условия за развитието на ученика в училище.

3.Основно училище „Христо Смирненски“ има един основен канал за електронна комуникация – това е електронният дневник [*www.shkolo.bg*](http://www.shkolo.bg)(наричан за краткост „електронен дневник“ или „Школо“), и два допълнителни – по имейл и в доброволно създадени секретни групи в социалната мрежа [*www.facebook.com*](http://www.facebook.com).

4.Общуването чрез електронния дневник има нормативен и облигаторен характер както за учителите, така и за родителите, и е уредено в Закона за училищното и предучилищното образование (ЗПУО) на Република България и в Наредба номер 8 от 11.08.2016 г. за информацията и документите за системата на училищното и предучилищното образование. С въвеждането на електронен дневник ОУ „Х. Смирненски“ прекратява общуването с родителите чрез хартиени дневници и хартиени ученически книжки („бележници“). Личните карти на учениците на хартиен носител, служещи за установяване на тяхната самоличност, остават задължителни.

5. Училището, в лицето на класните ръководители, директора и системния администратор, се задължава да информира устно и при нужда да съдейства на учителите и родителите при тяхната регистрация в електронния дневник.

6.Във връзка с точка 4 от настоящите Правила всички учители и родители на ученици от ОУ „Х. Смирненски“, гр. Пазарджик, са длъжни да се регистрират в електронния дневник със собствен валиден имейл и мобилен телефон. За учителите това трябва да се извърши в деня на постъпването им на работа в училището, а за родителите – в деня на постъпване на детето им в училището.

7.Електронният дневник е система, чрез която се обменя информация за следните обстоятелства: оценки на ученика, отсъствия на ученика, отзиви за поведението му, график на класните и контролните работи, седмични консултации, извършени дейности по подкрепа, проведени родителски срещи, разписание на учебните часове през седмицата, теми на взетите учебни занятия, санкции, бележки и годишни резултати от обучението. Тази информация е видима само за родителя, за учителя по съответния предмет, за класния ръководител и за директора на училището.До нея нямат достъп други регистрирани родители, ученици, учители или нерегистрирани потребители.

8.Електронният дневник съдържа модул за обмяна на текстови съобщения, чрез които всички регистрирани потребители могат да общуват в частни или в групови дискусии само във връзка със и в интерес на учебния процес и събитията в училище с учебен или извънкласен характер. Всички съобщения (частни и групови) са видими само за участващите в тях. Участниците в дискусиите са задължени да спазват правилата за вежливо общуване. Не се допускат обидни думи и квалификации от никоя от страните, както и изразяване и насаждане на религиозни, расови, етнически, сексуални или политически пристрастия или омраза към група или индивид на базата на тяхната сексуалност, религия или етнос. Не се позволява разпращане на съобщения с рекламен характер или използване на модула за чат с личен характер.

9.Учителите са задължени, като използват възможностите на електронния дневник, да свеждат до знанието на родителите всяка информация, предвидена в ЗПУО и съответните наредби, относно успеха и поведението на тяхното дете, както и относно училищни събития и инициативи. За училищните събития и инициативи се допуска това да става и по телефона или чрез групите във [www.facebook.com](http://www.facebook.com), като се отчита доброволното членуване на родителите в тези групи и възможността някои от тях да не се информират редовно чрез социални мрежи.

10.Родителите следва да се информират за събитията в училище поне веднъж дневно посредством електронния дневник. За броя и времето на техните посещения в електронния дневник се води статистика, която е видима за учителя, класния ръководител и директора на училището и се пази в срок, предвиден в Наредба номер 8 на МОН от 11.08.2016 г.

11.Учителите въвеждат проведените индивидуални или групови консултации в модул „Подкрепа“. Модулът ще се използва за тази цел до изработване от страна на „Школо“ на специален модул „Консултации“.

12.Училището не носи отговорност в случаи, в които родителите не са проверили в „Школо“ публикувана информация за оценки, отсъствия или отзиви, както и информация за проведени консултации, дейности по подкрепа или други учебни и извънкласни дейности и събития и родителски срещи.

13.Във връзка с прилагането на § 38 от Закона за предучилищното и училищното образование и чл. 1а, ал. 4 от Закона за семейни помощи за деца, изискващи предоставяне по служебен път на информация за отсъствията на децата и учениците от МОН към Агенцията за социално подпомагане, ОУ „Х. Смирненски“, гр. Пазарджик, се задължава до пето (5-о) число на всеки месец да изпраща справка до Национална електронна информационна система за предучилищно и училищно образование (НЕИСПУО) за броя отсъствия на учениците за предходния месец на базата на предоставените официални документи (медицински и други бележки) от страна на родителите и учениците. При положение че ученикът не е предоставил нужния документ за оправдаване на отсъствията, те остават неизвинени („неуважени“) и се включват в автоматичната справка за МОН, генерирана автоматично от електронния дневник.

14.Училището не е задължено да генерира справки, достъпни за генериране и от страна на родителите (ученическа книжка, или т.нар. „бележник“).